Likumprojekts

**Grozījumi likumā "Par tautas nobalsošanu, likumu ierosināšanu un Eiropas pilsoņu iniciatīvu"**

Izdarīt likumā "Par tautas nobalsošanu, likumu ierosināšanu un Eiropas pilsoņu iniciatīvu" (Latvijas Republikas Saeimas un Ministru Kabineta Ziņotājs, 1994, 9. nr.; 1995, 17. nr.; 1998, 19. nr.; 2003, 12., 19. nr.; 2006, 10. nr.; 2008, 7., 16. nr.; 2009, 8. nr.; Latvijas Vēstnesis, 2012, 160., 186. nr.; 2013, 191. nr.; 2014, 80. nr.; 2019, 45. nr.) šādus grozījumus:

1. Papildināt likumu ar 28.1pantu šādā redakcijā:

"**28.1pants.** Par privāto tiesību juridiskajai personai noteikto aģitācijas kārtības un ierobežojumu ievērošanu saistībā ar aģitāciju pirms tautas nobalsošanas, aģitāciju par likumu ierosināšanu vai aģitāciju par Saeimas atsaukšanas ierosināšanu atbildīga ir attiecīgās privāto tiesību juridiskās personas izpildinstitūcija, ja šajā likumā nav noteikts citādi."

2. Papildināt likumu ar VII nodaļu šādā redakcijā:

"**VII nodaļa. Administratīvie pārkāpumi aģitācijas jomā un kompetence administratīvo pārkāpumu procesā**

**39. pants.** (1) Par šajā likumā noteiktās aģitācijas kārtības pārkāpšanu vai noteikto ierobežojumu neievērošanu saistībā ar aģitāciju pirms tautas nobalsošanas, aģitāciju par likumu ierosināšanu vai aģitāciju par Saeimas atsaukšanas ierosināšanu piemēro brīdinājumu vai naudas sodu fiziskai personai vai valdes loceklim līdz divsimt astoņdesmit naudas soda vienībām.

(2) Par materiālu izvietošanas vai uzskaites kārtības neievērošanu elektronisko plašsaziņas līdzekļu jomā saistībā ar aģitāciju pirms tautas nobalsošanas, aģitāciju par likumu ierosināšanu vai aģitāciju par Saeimas atsaukšanas ierosināšanu piemēro naudas sodu fiziskai personai no desmit līdz simt naudas soda vienībām, bet juridiskai personai – no simt līdz tūkstoš četri simti divdesmit naudas soda vienībām.

**40. pants.** (1) Administratīvā pārkāpuma procesu par šā likuma 39. panta pirmajā daļā minētajiem pārkāpumiem veic Korupcijas novēršanas un apkarošanas birojs.

(2) Administratīvā pārkāpuma procesu par šā likuma 39. panta otrajā daļā minētajiem pārkāpumiem veic Nacionālā elektronisko plašsaziņas līdzekļu padome.

(3) Administratīvā pārkāpuma procesu par šā likuma 39. panta pirmajā daļā minētajiem pārkāpumiem, ja tos konstatējušas Valsts policijas vai pašvaldības policijas amatpersonas, līdz lietas izskatīšanai veic attiecīgi Valsts policija vai pašvaldības policija, bet administratīvā pārkāpuma lietu izskata Korupcijas novēršanas un apkarošanas birojs."

Likums stājas spēkā vienlaikus ar Administratīvās atbildības likumu.

Ministru prezidents

A. K. Kariņš